La TAVI (implant valvular aòrtic transcatèter) és el procediment més indicat per a pacients d'edat avançada que pateixen una estenosi aòrtica greu i que tenen un risc quirúrgic alt o tenen contraindicació quirúrgica
Aquesta setmana l'Hospital Universitari de Girona Dr.
Josep Trueta ha implantat les dues primeres vàlvules aòrtiques transcatèter (TAVI) a dues pacients que patien una estenosi aòrtica greu, és a dir, una obstrucció de la vàlvula aòrtica que impedeix la sortida de la sang del cor.
Aquesta malaltia provoca als pacients una sensació progressiva de cansament, dolor al pit i marejos.
Normalment les TAVI s'implanten a persones d'edat avançada o que presenten altres circumstàncies per les quals no les fa candidates a una cirurgia oberta o que siguin d'alt risc per cirurgia cardíaca.
La col·locació d'un implant transcatèter valvular aòrtic és la millor alternativa per aquest tipus de pacients.
Les dues primeres TAVI implantades aquesta setmana al Trueta han estat a una pacient de 87 anys i una altra de 85 anys, les quals evolucionen favorablement i en els propers dies podran rebre l'alta.
Fins avui, els pacients que requerien la implantació d'una TAVI havien de ser derivats a l'Hospital Germans Trias i Pujol de Badalona.
Així doncs, el Trueta és el primer hospital de fora de l'àrea metropolitana de Barcelona que està autoritzat pel Servei Català de la Salut per dur a terme aquest procediment.
S'estima que a l'Hospital Trueta s'implantaran unes 50 TAVI cada any, que aniran a càrrec tant de professionals del Servei de Cardiologia com de Cirurgia Cardíaca.
Les intervencions d'aquesta setmana han estat realitzades per l'equip d'hemodinàmia a la sala d'intervencionisme cardiovascular.
Consisteixen en la introducció de la pròtesi valvular aòrtica des de l'artèria femoral.
La pròtesi s'introdueix plegada i, mitjançant un catèter, es porta fins a la sortida del cor, on es desplega sobre la vàlvula que està obstruïda, començant a funcionar ja des del primer moment.
Tot això es fa sota control radiològic, i sense cirurgia.
Aquesta tècnica permet restablir la circulació normal de sortida de la sang i millora la situació clínica del pacient.
En cas que no s'hi pogués accedir per l'artèria femoral, que és la via més freqüent, el procediment anirà a càrrec de l'equip de cirurgians cardíacs, a la sala quirúrgica.
Aquest tipus de procediments només es poden realitzar en hospitals que disposin d'una sala d'hemodinàmia equipada amb tecnologia avançada, i sobretot de professionals especialitats en cirurgia cardíaca i un servei complert de cardiologia (clínics, especialistes en el maneig del pacient cardiològic crític, ecografistes, electrofisiòlegs, hemodinamistes i infermeria especialitzada), a més d'altres especialistes, com ara cirurgians vasculars, anestesistes, intensivistes, internistes, radiòlegs i infermeria quirúrgica, com disposa el nostre hospital.
La col·locació de TAVI al Trueta és un pas més en la potenciació de l'intervencionisme que està duent a terme el centre en els darrers anys, tant pel que fa a l'intervencionisme cardíac (potenciació de l'hemodinàmica terapèutica, procediments terapèutics relacionats amb arrítmies i ara TAVI), intervencionisme vascular (procediment d'aorta abdominal, aorta toràcica, artèria caròtida, etc.) i neurointervencionisme (realització d'arteriografies i trombectomies mecàniques).
Aquesta aposta per l'intervencionisme ha comportat una inversió en equipament i sobretot la formació d'especialistes per a la realització d'aquests procediments.
Amb aquest pas, el Trueta ha acabat de consolidar els serveis assistencials que donen cobertura a l'àrea del cor –cardiologia i cirurgia cardíaca-, els quals col·laborativament ofereixen avui en dia una cartera de serveis més complerta, terciària i de referència, de manera que els ciutadans de la Regió Sanitària de Girona puguin ser tractats íntegrament a la demarcació per qualsevol tipus de patologia cardíaca, excepte els trasplantaments de cor i determinades intervencions cardíaques de molta complexitat.